**Predkladacia správa**

Ministerstvo pôdohospodárstva a rozvoja vidieka Slovenskej republiky (ďalej len „ministerstvo pôdohospodárstva“) predkladá návrh zákona o šľachtení a plemenitbe hospodárskych zvierat, ostatných hospodárskych zvierat a zveri z farmového chovu (zákon o plemenitbe zvierat) a o zmene a doplnení niektorých zákonov (ďalej len „návrh zákona“). Termín predloženia tejto úlohy bol v rámci Plánu legislatívnych úloh vlády Slovenskej republiky na rok 2018 zmenený z júla 2018 na október 2018.

Návrhom zákona sa najmä vykonáva Nariadenie Európskeho parlamentu a Rady (EÚ) 2016/1012 z 8. júna 2016 o zootechnických a genealogických podmienkach na plemenitbu čistokrvných plemenných zvierat, hybridných plemenných ošípaných a ich zárodočných produktov a na obchodovanie s nimi a ich vstup do Únie a ktorým sa mení nariadenie (EÚ) č. 652/2014, smernice Rady 89/608/EHS a 90/425/EHS a zrušujú určité akty v oblasti plemenitby zvierat („nariadenie o plemenitbe zvierat“) (ďalej len „nariadenie (EÚ) 2016/1012“). Nariadením (EÚ) 2016/1012 boli z právneho poriadku Európskej únie najmä prevzaté ustanovenia, ktoré sú v súčasnosti upravené smernicami a rozhodnutiami EÚ.

Návrh zákona v plnej miere zohľadňuje jeden z hlavných cieľov nariadenia (EÚ) 2016/1012, a to autonómne postavenie chovateľských organizácií a chovateľských podnikov, ktoré majú právo samostatného zostavenia a samostatného vykonávania šľachtiteľských programov pre čistokrvné plemenné zvieratá druhov hovädzí dobytok, ošípané, ovce, kozy, koňovité zvieratá a pre hybridné plemenné ošípané. V porovnaní so súčasnou právnou úpravou v Slovenskej republike, a to zákonom č. 194/1998 Z. z. o šľachtení a plemenitbe hospodárskych zvierat a o zmene a doplnení zákona č. 455/1991 Z. z. o živnostenskom podnikaní (živnostenský zákon) v znení neskorších predpisov (ďalej len „zákon č. 194/1998 Z. z.“). bude ministerstvo pôdohospodárstva naďalej uznávať chovateľské organizácie a chovateľské podniky a schvaľovať nimi predložené šľachtiteľské programy, nebude však ďalej vykonávať niektoré regulácie (napríklad schvaľovanie šľachtiteľských chovov, vymenovanie výberových komisií), keďže tieto činnosti si budú môcť samostatne upraviť chovateľské organizácie a chovateľské podniky v rámci svojich šľachtiteľských programov. Ministerstvo pôdohospodárstva však naďalej bude vytvárať všetky podmienky pre zabezpečenie samostatných činností chovateľských organizácií a chovateľských podnikov a to aj prostredníctvom ním zriadených organizácií. Chovateľské organizácie a chovateľské podniky budú v plnej miere zodpovedné za vykonávanie schválených šľachtiteľských programov, na výkon špecifických činností budú môcť v súlade s nariadením (EÚ) 2016/1012 poveriť oprávnené plemenárske organizácie.

Nariadenie (EÚ) 2016/1012 upravuje pravidlá pre sektor čistokrvných plemenných zvierat druhov hovädzieho dobytka, ošípaných, oviec, kôz, koňovitých zvierat a hybridných plemenných ošípaných. Návrhom zákona je však zároveň potrebné zrušiť platný zákon č. 194/1998 Z. z. ako aj vyhlášku Ministerstva pôdohospodárstva SR č. 18/2001 Z. z. o vykonávaní kontroly úžitkovosti, kontroly dedičnosti a testovania úžitkových vlastností, kontroly zdravia, kontroly dedičnosti a testovania zdravia, hodnotenia zovňajška hospodárskych zvierat, o založení a vedení plemennej knihy, založení a vedení plemenného registra, vedení predpísanej evidencie a o overovaní pôvodu hospodárskych zvierat. Uvedené právne predpisy v súčasnosti upravujú oblasť šľachtenia a plemenitby aj ostatných hospodárskych zvierat a zveri z farmového chovu. Keďže je potrebné dodržať časovú kontinuitu ustanovení pre šľachtenie a plemenitbu plemenných zvierat aj tých druhov, ktoré nepatria do rozsahu právnej úpravy EÚ a zachovať celistvosť riešenej problematiky šľachtenia a plemenitby hospodárskych zvierat a zveri z farmového chovu v jednom právnom predpise, návrh zákona primerane upravuje aj činnosti v sektoroch plemenných zvierat ostatných druhov hospodárskych zvierat (hydina, bežce, včely a kožušinové zvieratá vrátane králikov) a zveri z farmového chovu, pričom problematika šľachtenia a plemenitby rýb sa bude riešiť komplexne v rámci pripravovaného návrhu zákona o akvakultúre. Ustanovenia návrhu zákona vzťahujúce sa na plemenné ostatné hospodárske zvieratá a na zver z farmového chovu preto idú nad rámec minimálnych požiadaviek ustanovených v nariadení (EÚ) 2016/1012.

Návrh zákona zakladá vyššie nároky v porovnaní so súčasným stavom na výkon štátnej správy v oblasti úradných kontrol a iných úradných činností vzhľadom na potrebnú kontrolu vykonávania jednotlivých schválených šľachtiteľských programov na úrovni chovateľských organizácií, chovateľských podnikov a chovateľských združení, na úrovni oprávnených a poverených plemenárskych organizácií, osôb s povolením na odber, spracovanie a skladovanie zárodočných produktov, odborne spôsobilých osôb ako aj samotných chovateľov. Vyššia náročnosť na výkon úradných kontrol tiež vyplýva z osobitných ustanovení nariadenia (EÚ) 2016/1012, ktoré vyžadujú vzájomnú administratívnu spoluprácu a pomoc príslušných orgánov EÚ zodpovedných za vykonávanie úradných kontrol a iných úradných činností. S tým nevyhnutne súvisí požadované zabezpečenie primeraných finančných zdrojov na personál a iné zdroje potrebné na vykonávanie úradných kontrol a iných úradných činností. Zároveň nariadenie (EÚ) 2016/1012 ustanovuje kontroly odborníkov Európskej komisie v členských štátoch EÚ zamerané na overenie uplatňovania príslušných pravidiel.

Považujeme za potrebné aj personálne posilniť odbor živočíšnej výroby ministerstva pôdohospodárstva vzhľadom na potrebu pracovníka zabezpečujúceho koordinačnú, evidenčnú, metodickú činnosť, komunikáciu s Európskou komisiou a príslušnými orgánmi ostatných členských štátov EÚ, čo sú nevyhnutné činnosti pre vykonávanie zákona a príslušných právnych predpisov EÚ.

Návrh zákona obsahuje tiež osobitné články vzhľadom na potrebu novelizovať zákon č. 455/1991 Z. z. o živnostenskom podnikaní (živnostenský zákon) v znení neskorších predpisov a zákon č. 39/2007 Z. z. o veterinárnej starostlivosti v znení neskorších predpisov.

Návrh zákona bude mať pozitívny aj negatívny vplyv na rozpočet verejnej správy, bude mať pozitívny aj negatívny vplyv na podnikateľské prostredie a pozitívny vplyv na informatizáciu spoločnosti tak, ako je uvedené v doložke vybraných vplyvov a príslušných analýzach vplyvov. Návrh zákona nebude mať žiadne sociálne vplyvy, vplyv na služby verejnej správy pre občana, ani vplyvy na životné prostredie.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, ako aj s právne záväznými aktmi Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh zákona bude predmetom vnútrokomunitárneho pripomienkového konania, keďže popri implementácii nariadenia (EÚ) 2016/1012 zachováva niektoré ustanovenia potrebné na zabezpečenie funkčnosti osvedčeného systému šľachtenia a plemenitby v Slovenskej republike. Prijatím návrhu zákona sa nepredpokladá kladenie prípadných prekážok obchodovaniu s plemennými zvieratami a ich zárodočnými produktmi v Únii, pretože povinnosti nad rámec (vydávanie schválení, povolení osobám a vyžadovanie odbornej spôsobilosti) sú ustanovené pre osoby so sídlom v SR. Nad rámec minimálnych požiadaviek ustanovených v nariadení (EÚ) 2016/1012 sú tiež ustanovenia návrhu zákona vzťahujúce sa na plemenné ostatné hospodárske zvieratá a na zver z farmového chovu.

V nadväznosti na uvedenú skutočnosť predpokladáme nesplnenie povinnosti Slovenskej republiky prispôsobiť vnútroštátny právny poriadok pravidlám nariadenia (EÚ) 2016/1012 do 1. novembra 2018. Vzhľadom na priame uplatňovanie bude od uvedeného dátumu SR povinná dodržiavať ustanovenia nariadenia (EÚ) 2016/1012.

Návrh zákona bol predmetom medzirezortného pripomienkového konania v dňoch 17. augusta 2018 až 7. septembra 2018 a na rokovanie Legislatívnej rady vlády SR sa predkladá bez rozporov.